Skogbrannene i Hellas 2007

En serie voldsomme skogbranner herjet Hellas sommeren 2007. Brannaktiviteten var særlig omfattende fra slutten av august og de fleste av dem herjet på Peloponnes. Minst 63 personer omkom i brannene, ni i juni og juli og de resterende i august. Sommeren 2007 var spesielt tørr og varm i Hellas. Flere av brannene var påsatt. Fra juni til august ble det registrert mer enn 3000 skogbranner i landet. 3. september 2007 ble det meldt om at samtlige skogbranner var slukket.

Juni 

Store deler av Parnitha nasjonalpark ble ødelagt i en brann som startet 28. juni. Mellom 25 000 og 35 000 hektar skog ble svidd av i løpet av noen dager, hvilket gjør dette til en av de verste brannene i prefekturet siden Penteli-brannen i 1995. 

Andre områder som ble rammet var Pelion, Agia, Melivoia, Skourta, Dafni og Pyli.

Juli 

I første halvdel av juli ble mer enn 100 branner meldt inn. Blant steder som ble rammet var Athen, Peloponnes, Andros, Evvia, Lésvos, Samos og Kreta. 

Omkring 20. juli brøt det ut en stor brann på Peloponnes, som startet nær Aigio og fortsatte mot Akrata. Flere landsbyer brant helt eller delvis ned, og tre mennesker omkom. Zakynthos ble også rammet av en stor brann mot slutten av måneden.

August 

24. august brøt det ut branner på Peloponnes, Euboia og i Attika. På Peloponnes ble fire landsbyer ødelagt, og minst 51 mennesker omkom. Pr. 26. august var flere savnet. I Zakharo, som ligger i et av de hardest rammede områdene, ble minst tretti mennesker funnet omkommet i utbrente biler og hjem. 

Den greske statsministeren Kostas Karamanlis erklærte unntakstilstand over hele landet, og bad om hjelp fra utlandet. En rekke land svarte raskt og sendte mannskap og utstyr, se nedenfor. 

Om morgenen 25. august brøt det ut brann på Imitosfjellet og i Filothei i Athen. Myndighetene uttalte at brannene var påsatt, da brannmenn fant flere flasker med bensin i rammede områder. Det ble også sagt at man antok at brannene på Peloponnes var påsatt, idet det begynte å brenne på med enn tyve steder nesten samtidig. 

I løpet av ettermiddagen 25. august brøt det ut brann i Keratea og i Markopoulo Mesogaias i det østlige Attika. Sistnevnte brann ble raskt slukket, men den andre raskt vokste til en brannfront på mer enn tolv kilometer. På morgenen 26. august hadde brannene nådd Athens forsteder.

Olympia 

Den 26. august ble Olympia evakuert, og man fryktet at både den moderne landsbyen og ruinene etter antikkens Olympia kunne bli rammet. Kl. 18.15 lokal tid rapporterte greske medier at det arkeologiske området var delvis ødelagt. Den hellige åsen Kronium var helt utbrent. Kl. 20.00 lokal tid kunne kulturminister Georgios Voulgarakis fortelle at de antikke ruinene ikke hadde blitt alvorlig skadet av brannen. Praxiteles' statue av Hermes og andre kjente kunstverker ble ikke ødelagt av brannen, da museet bare ble lettere skadet av brannen. Brannen skal også ha passert gjennom det antikke stadion.

Internasjonal hjelp 
En rekke land sendte hjelp etter at statsminister Kostas Karamanlis appellerte til medlemmene av Den europeiske union. Også land utenfor EU bidro.

Pr. 27. august hadde Hellas fått følgende assistanse:

 Belgia: Tilbud om assistanse.
 Finland: Tilbud om assistanse.
 Frankrike: Fire Canadair CL-215 brannslokkingsfly og 60 brannmenn.
 Island: Tilbud om assistanse.
 Israel: Et helikopter og 25 brannmenn.
 Italia: To brannslokkingsfly.
 Kypros: 60 brannmenn
 Nederland: Har lovet å sende brannslokkingsfly.
 Norge: Et helikopter, med ankomst 28. august.
 Portugal: Et Canadair CL-215 brannslokkingsfly.
 Romania: Et helikopter. 
 Russland: Et brannslokkingsfly og tretten helikoptre.
 Serbia: Fire brannslokkingsfly.
 Slovenia: Tilbud om assistanse.
 Spania: To brannslokkingsfly.
 Sveits: Tilbud om assistanse.
 Tyrkia: Et JL215 brannslokkingsfly. 
 Tyskland: Har lovet å sende brannslokkingsfly.

Arrestasjoner 
Gresk politi hadde pr. 26. august arrestert tre personer:
 En 65 år gammel mann fra Areopolis, tiltalt for ildspåsettelse og mord på minst seks personer som omkom i brannen i området
 To ungdommer i det nordlige Kavala, mistenkt for ildspåsettelse

Den 27. august annonserte regjeringens pressesekretær Theodoris Roussopoulos at totalt 61 personer var arrestert, mistenkt for ildspåsettelse eller uforsiktig omgang med åpen ild. Syv av dem var varetektsfengslet.

Referanser

Eksterne lenker 
 
 – Vi er overlatt til Guds nåde (Aftenposten, 2007)
 - Vi brenner. Hjelp oss! (VG, 2007)

Hendelser i 2007
Skogbranner i Hellas